РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/245-14

4. септембар 2014. године

Б е о г р а д

ЗАПИСНИК

ШЕСТЕ СЕДНИЦЕ ОДБОРА ЗА ЗДРАВЉЕ И ПОРОДИЦУ

ОДРЖАНЕ 4. СЕПТЕМБРА 2014. ГОДИНЕ

Седница је почела у 10,30 часова.

Седници је председавала проф. др Славица Ђукић Дејановић, председник Одбора.

Седници су присуствовали чланови Одбора: др Бранислав Блажић, прим. др Нинослав Гирић, проф. др Милан Кнежевић, др Предраг Мијатовић, др Александар Радојевић, мр др прим. Љубица Мрдаковић Тодоровић, др Радослав Јовић, др Дарко Лакетић, Елвира Ковач, проф. др Душан Милисављевић, Милена Ћорилић, Невена Стојановић и Љиљана Косорић.

Седници Одбора су присуствовали заменици одсутних чланова Одбора: др Јездимир Вучетић (проф. др Милета Поскурица) и Александар Перановић (др Весна Ракоњац).

Седници Одбора није присуствовао др Милан Латковић, као ни његов заменик.

Поред чланова и заменика чланова Одбора седници су присуствовали народни посланици: др Љиљана Бероња и др Благоје Брадић.

Седници су присуствовали и проф.др Берислав Векић, државни секретар у Министарству здравља, Гордана Баста, помоћник министра здравља и проф. др Момчило Бабић, директор Републичког фонда за здравствено осигурање.

На предлог председника Одбора, једногласно, усвојен је следећи:

Д н е в н и р е д

1. Разматрање Предлога закона о измени Закона о здравственом осигурању, који је поднела Влада, у начелу;
2. Разно.

Пре преласка на рад по утврђеном дневном реду, усвојени су, без примедби, Записник 4. седнице Одбора, одржане 29. августа 2014. године и Записник 5. седнице Одбора, одржане 31. августа 2014. године.

Прва тачка дневног реда - Разматрање Предлога закона о измени Закона о здравственом осигурању, који је поднела Влада, у начелу

Проф. др Берислав Векић, државни секретар у Министарству здравља, поздравио је присутне и на почетку дискусије подсетио на обавезе које је Република Србија преузела потписивањем Споразума о стабилизацији и придруживању, истичући као доминантне обавезе – успостављање зоне слободне трговине и усклађивање законодавства Републике Србије са законодавством и правним тековинама Европске уније. Подсетио је да је у Извештају о напретку Србије за 2012. годину, који је сачинила Европска комисија, забележено да у нашој земљи, од доношења Закона о изменама и допунама Закона о здравственом осигурању из 2005. године и Закона о изменама и допунама Закона о здравственом осигурању из 2011. године, није сачињен никакав помак по питању електронске здравствене књижице. Такође се осврнуо и на предстојеће рокове, то јест чињеницу да је крањи рок до кога Република Србија треба да примени електронске здравствене књижице 2014. година. Присутне је подсетио и на чињеницу да је рационализацију у здравству немогуће урадити док не заживи комлетна ИТ подршка здравственом систему, односно да није могуће увести у праксу издавање електронских рецепата и електронских здравствених књижица. Поред овога, снажан ИТ систем пружио би и увид у комплетно стање у здравству, са могућношћу подробне анализе здравственог система у Републици Србији, што је и став ресорног министарства. Навео је и да Закон о изменама и допунама Закона о здравственом осигурању није разматран на ванредној седници Народне скупштине у јулу 2014. године, да је рок за доношење измена овог закона исцрпљен, чиме су се стекли услови да буде разматран и усвојен по хитном поступку, те je додао да предложеном изменом овог закона као крајњи рок за увођење електронских здравствених књижица предвиђен 31. децембар 2016. године.

Проф. др Момчило Бабић, директор Републичког фонда за здравствено осигурање, истакао је значај Закона као дела европске агенде Републике Србије и објаснио да је електронска здравствена картица основни инструмент и кључ за идентификацију корисника здравствене заштите и управљање системом здравственог осигурања. Навео је да и поред уважавања отежавајућих околности, првенствено економских, Република Србија мора наставити имплементацију електронских здравствених картица. Током 2014. године вођена је јавна расправа са аргументима за и против усвајања Закона, што је у великој мери успорило Републички фонд за здравствено осигурање да до краја испуни своју законску обавезу, што је у сагласности са једним од предходних ставова Одбора да је потребно одлагање рока за пуну примену електронских здравствених картица. С тим у вези је обавестио присутне да је од Народне банке Србије добио информацију да је до сада израђено 1.200.000 електронских картица које нису персонализоване и које ће бити бесплатно подељене социјално најугроженијим грађанима Републике Србије, који здравствену заштиту остварују по члану 22. Закона о здравственој заштити, као и да ће цена израде електронских картица бити 400 динара, а коју ће утврдити и Влада Републике Србије својим закључком. Изнео је став да поменута цена није висока с обзиром на бенефите које уз примену електронског рецепта овај систем доноси. Наиме систем предвиђа да се у њега инкорпорирају све апотекарске установе, око седам хиљада лекара примарне здравствене заштите, као и три хиљаде и петсто фармацеута, што ће допринети рационализацији и ефикасности система здравствене заштите. Поред овога, примена система допринеће повећању комфора и уштедама код корисника здравствене заштите које ће се одразити на трошкове путовања, чекања у редовима и сл. Као пример добре праксе навео је мостарски регион у БиХ, у којем је примена електронске картице и електронског рецепта донела уштеду у потрошњи лекова од 40%, пре свега захваљјујући контроли коју овакав систем омогућава, те истакао податак да би уштеда од 30% у потрошњи лекова у Републици Србији износила 100 милиона еура.

Проф. др Душан Милисављевић је изразио протест у вези са непоштовањем рокова за примену Закона о изменама и допунама Закона о здравственом осигурању, који је ступио је на снагу 9. августа 2011. године, а по којем је Републички фонд имао законску обавезу да три године након дана ступања на снагу овог закона изврши замену исправа о осигурању, као и посебне исправе о коришћењу здравствене заштите, у складу са чланом 52. Закона о здравственом осигурању, те поставио питање одговорности за пробијање рокова. Навео је и своје мишљење да рок за пуну имплементацију електронске здравствене књижице може бити краћи од предложеног 31. децембра 2016. године, с обзиром на то да је већ одштампано 1.200.000 књижица, као и да грађани Републике Србије не треба да плаћају цену израде књижица од 400 динара, већ да им треба омогућити да нове књижице добију бесплатно, а да средства за њихову израду треба пронаћи у плаћању редовне здравствене заштите.

Проф. др Славица Ђукић Дејановић, председник Одбора, у свом излагању је направила пресек досадашњег рада наводећи да је предлагач закона у законском року послао Предлог Закона о изменама и допунама Закона о здравственом осигурању Народној скупштини у јулу 2014. године, од када је Закон у скупштинској процедури, али и да је овај закон пред Одбор стигао са закашњењем због објективних околности у раду Народне скупштине током августа месеца 2014. године.

Проф. др Душан Милисављевић поновио је своје ставове којима је затражио утврђивање одговорности за кршење рокова за примену Закона о изменама и допунама Закона о здравственом осигурању, донетом 2011. године.

Проф. др Момчило Бабић, директор Републичког фонда за здравствено осигурање навео је да је ресорни министар Народној скупштини упутио Предлог закона о изменама и допунама Закона о здравственом осигурању у јануару 2014. године, који је усвојен на седници Владе Републике Србије 15. јануара 2014. године, али да је у међувремену дошло до распуштања Народне скупштине и ванредних парламентарних избора што је један од разлога за пробијање рокова за примену закона.

Благоје Брадић је упутио питање ресорном министарству, да ли ће средстава РФЗО-а, а по основу опредељених средстава за штампање електронских картица (имајући у виду да је Народна Банка Србије платила износ од 32 милијарде динара за грађане), бити преусмерена за повећање кадровског потенцијала у неразвијеним подручијима, за набавку нове опреме а посебно опреме за зрачну терапију, на едукацију кадрова како би се спречио њихов одлазак у иностранство, набавку репроматеријала и потрошног материјала у здравственим установама. Такође је подржао и предлог проф. др Душана Милисављевића да електронске картице буду бесплатно подељене грађанима. Изнео је и мишљење да РФЗО поседује капацитете да посао израде персонализованих електронских здравствених картица приведе крају, истичући да је одговорност на Министарству здравља, као и то да је тај посао до сада требало да буде завршен што би омогућило велике уштеде средстава као и преусмеравање ових средстава за лечење грађана.

Проф. др Берислав Векић, државни секретар у Министарству здравља, осврнуо се на објективне околности које су проузроковале одлагање рокова али је и навео резултате Министарства здравља у протекла четири месеца у вези са рационализацијом и решавањем проблема са којима се суочава здравствени сектор у Србији. С тим у вези је навео да би оснивање јавно-приватног фонда за лечење тешко оболеле деце у иностранству требало да обезбеди неопходна додатна средства за лечење корисника здравствене заштите и едуковање стручњака у земљи. Такође, додао је да је у протеклом периоду Министарство здравља обезбедило и велики број нових апарата за лечење, као и тачан увид у такозване листе чекања на здравствене услуге. Поред тога поменуо је тендер који је у току, а којим ће се обезбедити набавка пет линеарних акцелератора за зрачење оболелих од малигних болести, као и обезбеђивање других апарата за несметан рад здравствених установа, што је показатељ озбиљности са којом је Министарство здравља приступило решавању нагомиланих проблема у свом ресору. Подсетио је и на ангажовање људства и ресурса здравственог сектора приликом мајских поплава 2014. године. Изнео је мишљење да је успостављање ИТ подршке здравственом систему приоритет и осврнуо се на подршку коју су институције ЕУ до сада пружиле Србији и коју ће и убудуће пружати ради умрежавања и повезивања здравствених установа у Србији и то: 158 домова здравља који су софтверски и хардверски обезбеђени из пројекта ДИЛС-а, болница чије ће се опремање финансирати средствима пројекта Интеграционог здравственог информационог система ЕУ-ИХИС и великих клиничко-болничких центара, уз очекивање да ће комлетна ИТ мрежа здравственог сектора бити реализована током 2015. године што ће омогућити примену електронских рецепата и висок проценат замењених електронских књижица.

Благоје Брадић се у свом излагању осврнуо на оснивање поменутог јавно-приватног фонда и поновио питање сврсисходности његовог основања, као и сумњу у изворе финансирања истог. Такође је изнео и критике на одлуку да се средства у износу од 300 милиона евра одлуком Владе пренесу из РФЗО у РФПИО. Овом приликом је поновио и предходно изречене ставове да трошкове израде електронских здравствених књижица не треба да сносе грађани с обзиром да средства за здравствену заштиту већ уплаћују у буџет Републике Србије. Истакао је и да су у свим домовима здравља већ обезбеђени рачунари из пројекта ДИЛС-а, као и да је за увођење електронског система здравствене заштите потребно 60.000 евра за набавку читача картица. Поред тога затражио је и одговорност надлежних из РФЗО и Министарства здравља у вези са непоштовањем поменутих рокова.

Проф. др Славица Ђукић Дејановић, председник Одбора, изразила је уверење да ће целокупан посао бити завршен и пре наведених рокова и похвалила одлуку Народне Банке Србије да преузме трошкове израде картица које ће бити подељене социјално најугроженијим грађанима.

Љиљана Косорић је изнела уверење да је померање рокова за увођење електронских здравствених књижица настало на основу објективних околности. Предложила је да за набавку опреме која је потребна за функционисање здравственог система, убудуће буду прецизно утврђени финансијски извори из којих ће се одређена опрема набављати.

Александар Перановић сматра да је померање наведеног рока неминовност те је изнео мишљење да у здравственом установама, поготово у унутрашњости Србије, проблем представља то што су многи апарати који су набављени у протеклом пероду ван функције, а због недостатка обученог кадра за рад на истим.

Нинослав Гирић је подржао предложени закон истичући да је Влада у образложењу навела да грађани неће сносити трошкове замене здравствених књижица уколико у буџету буде средстава за њихову замену.

Др Дарко Лакетић је предложио да сви присутни подрже увођење нових електронских здравствених књижица и кораке које у том правцу спроводе Влада и ресорно Министарство, управо из разлога комплексности реформе здравственог система уз снажну информатичку подршку.

Након расправе, Одбор јеу складу са чланом 155. став 2. Пословника Народне скупштине, одлучио већином гласова (15 гласова за, 1 није гласао од 16 присутних) да предложи Народној скупштини да прихвати Предлог закона о измени Закона о здравственом осигурању, у начелу.

За известиоца Одбора на седници Народне скупштине одређена је проф. др Славица Ђукић Дејановић, председник Одбора.

Друга тачка дневног реда **–** **Разно**

Проф. др Славица Ђукић Дејановић, председник Одбора, обавестила је присутне да је Одбор примио допис Министарства здравља Сектора за европске интеграције и међународну сарадњу са позивом за учешће чланова Одбора за здравље и породицу радионици „Последице употребе дувана и предност мера увођења мера контроле дувана“, која ће се одржати 9. септембра 2014. године у Палати Србија, Нови Београд.

Предраг Мијатовић се критички осврнуо на примену Закона о заштити становништва од изложености дуванском диму, нарочито у просторијама Народне скупштине, те је тражио да се овај закон стриктно поштује и да се у Дому и згради Народне скупштине обезбеди посебна просторија за пушаче.

Проф. др Славица Ђукић Дејановић, председник Одбора, подсетила је присутне да је након доношења овог закона у објектима Народне скупштине одређен простор за пушаче, да је поводом овога стигло и признање Народној скупштини, те је у име Одбора упутила захтев Министарству здравља оддносно инспекцијским службама да изврше контолу сагласно донетом закону.

Проф. др Момчило Бабић, директор Републичког фонда за здравствено осигурање, обавестио је народне посланике да својим сугестијама и предлозима могу да учествују у дефинисању Стратегије развоја здравственог осигурања до 2020. године, те је позвао Одбор да посети Републички фонд за здравствено осигурање, како би се упознали са радом ове установе.

Поводом ове тачке дневног реда није било више предлога ни дискусије.

Седница је завршена у 11,30 часова.

СЕКРЕТАР ПРЕДСЕДНИК

Божана Војиновић Проф. др Славица Ђукић Дејановић